SKRIFTLIG FORESPØRGSEL E-1514/98

af Helena Torres Marques (PSE) til Kommissionen

(13. maj 1998)

Om: Leonardo-programmet og kvinderne

På mødet i 1997 i den arbejdsgruppe af kommissærer, der følger udviklingen vedrørende lige muligheder, fremhævede kommissær Edith Cresson kvindernes rolle i undervisningen og i uddannelsesprogrammerne, navnlig Leonardo-programmet, og hun oplyste, at hun havde planer om at offentliggøre resultaterne af vurderingen af integreringen af ligestillingsaspektet i disse programmer for året 1997.

Vil Kommissionen fremsende resultaterne af denne vurdering?

Svar afgivet på Kommissionens vegne af Edith Cresson

(12. juni 1998)

Det skal bemærkes, at Leonardo da Vinci-programmet tilbyder finansiering af projekter, der beskæftiger sig med en positiv aktion vedrørende lige muligheder under to specifikke foranstaltninger (I.1.1.d og II.1.1.d.). Det tilskynder også til mainstreaming af lige muligheder gennem stimulering af aspekter desangående i andre projekter. I 1997 blev der finansieret 24 projekter vedrørende lige muligheder under disse foranstaltninger for i alt 3.5 mio. ECU. Under andre foranstaltninger finansieredes 8 projekter, som indeholdt et stærkt element af lige muligheder.

Projekternes indhold kan opsummeres under fire hovedområder:

- Uddannelse for kvindelige arbejdssøgende. Disse projekter fokuserer på udvikling af undervisningsmateriale, der skal opbygge enten grundliggende færdigheder eller en passende erhvervsmæssig kvalifikation;

- Uddannelse for beskæftigede kvinder. De fleste af disse projekter vedrører spørgsmål, der er fælles for flere sektorer, som f.eks. karriereplanlægning og udvikling af kønsbetonede udviklingsmetoder;

- Uddannelse for unge kvinder. De fleste af disse projekter henvender sig til kvinder, der modtager deres første erhvervsuddannelse, og fokuserer på karrierevejledning og tilskyndelse til at bevæge sig ind på nye erhvervsmæssige områder;

- Projekter, der er tilpasset uddannelses- og arbejdsstrukturer. Disse projekter tager sigte på at inddrage politikken om lige muligheder både i erhvervsuddannelsen og i virksomhederne. De henvender sig derfor hovedsagelig til de personer, der leder disse processer.

Der er med andre ord lagt vægt på at øge bevidstheden og færdighederne hos personer under uddannelse, undervisningspersonale og virksomhedsledere.

Foruden de to specifikke foranstaltninger vedrørende lige muligheder afspejler Leonardo da Vinci-programmet konsekvent den mainstreaming, der efterhånden har fået stigende betydning i hele Fællesskabets politik. I den årlige indkaldelse af forslag anmodes initiativtagerne om at specificere i deres ansøgninger, hvilken forventet virkning deres projekter vil få for spørgsmålet om lige muligheder for mænd og kvinder. Der er lagt yderligere vægt på mainstreaming af lige muligheder i den nuværende indkaldelse af forslag til Leonardo da Vinci, idet der i afsnit II.E gøres opmærksom på, at Kommissionen i særlig grad vil favorisere kvalitetsbetonede forslag, der fokuserer på lige muligheder (tværs over programmets specifikke foranstaltninger)(1). Der gøres opmærksom på dette spørgsmål både mundtligt og skriftligt i forbindelse med alle aktiviteter til fremme af programmet og i forbindelse med tilsynet med det. Der blev den 16.-17. januar 1998 afholdt et tværnationalt seminar om lige muligheder i erhvervsuddannelsen. Seminariet fandt sted i Finland, og der deltog initiativtagere og eksperter på dette område fra hele Europa. Et af de mainstreaming-spørgsmål, der blev drøftet, drejede sig om, hvordan agenturer, der støtter erhvervslivet, kan anerkende kvinders specifikke potentiel, når det drejer sig om være indehaver af en virksomhed.

Forslag evalueres nu systematisk vedrørende deres kønsmæssige virkning, men trods alle bestræbelser er det tydeligt, at begrebet mainstreaming stadig ikke forstås tilstrækkelig godt af initiativtagerne som helhed. Dette betyder, at det er vanskeligt at fremlægge relevante statistikker om mainstreamingens betydning i programmet. En lignende konklusion kan drages af en undersøgelse for nylig af de nationale handlingsplaner for beskæftigelsen, hvor der stadig ikke findes mange vidnesbyrd om konkrete anvendelser af begrebet mainstreaming. Forberedelserne til opfølgningen af Leonardo da Vinci-programmet tager naturligvis hensyn til behovet for at udvikle en yderligere forståelse af dette spørgsmål.

(1) EFT C 372 af 9.12.1997.